作者:貫休
標題:遇五天僧入五臺五首
內容:十萬裡到此，辛勤詎可論。唯雲吾上祖，見買給孤園。一月行沙磧，三更到鐵門。白頭鄉思在，回首一銷魂。雪嶺頂危坐，乾坤四顧低。河橫於闐北，日落月支西。水石香多白，猿猱老不啼。空餘忍辱草，相對色萋萋。遠禮清涼寺，尋真似善才。身心無所得，日月不將來。白疊還影象，滄溟亦泛杯。唐人亦何幸，處處覺花開。塗足油應盡，幹陀帔半隳。闢支迦狀貌，剎利帝家兒。結印魔應哭，遊心聖不知。深嗟頭已白，不得遠相隨。送迎經幾國，多化帝王心。電激青蓮目，環垂紫磨金。眉根霜入細，梵夾蠹難侵。必似陀波利，他年不可尋。